সর্বদলীয় প্রতিনিধিদের শূন্য হাতেই ফেরালেন উপত্যকার বিচ্ছিন্নতাবাদী নেতারা। তাঁরা আজ জানিয়ে দিয়েছেন, কেন্দ্রের সর্বদলের সঙ্গে দেখা করার কোনও প্রশ্নই নেই। জম্মু ও কাশ্মীরের মুখ্যমন্ত্রী মেহবুবা মুফতির সমালোচনা করে বিচ্ছিন্নতাবাদী নেতারা জানিয়েছেন, উপত্যকায় শান্তি ফেরানোর ব্যাপারে মুখ্যমন্ত্রী ‘কিংকর্তব্যবিমূঢ়’! 
আজ সকালেই অবশ্য সোপিয়ানে একটি সচিবালয় পুড়িয়ে দিয়েছিল দুষ্কৃতীরা। দিনভর রাজ্যে হিংসাত্মক ঘটনায় আহত হয়েছেন ২০০ জন।
কেন্দ্রীয় স্বরাষ্ট্রমন্ত্রী রাজনাথ সিংহের নেতৃত্বে সর্বদলীয় প্রতিনিধিরা উপত্যকার বিভিন্ন গোষ্ঠীপ্রতিনিধি এবং ব্যক্তির সঙ্গে কথা বলেন। এর মধ্যেই প্রতিনিধি দলের সদস্য সিপিএম সাংসদ সীতারাম ইয়েচুরি, সিপিআইয়ের ডি রাজা, জেডি (ইউ)’র শরদ যাদব এবং আরজেডি’র জয়প্রকাশ নারায়ণ বিচ্ছিন্নতাবাদী নেতা আলি শাহ গিলানির বাড়ি যান। গৃহবন্দি গিলানি অবশ্য তাঁদের সঙ্গে দেখা করেননি। তিনি ঘরের জানলা দিয়ে ওই চার বিরোধী সাংসদদের দেখেন। কিন্তু বাইরে বার হননি। শরদ পরে বলেন, ‘‘সকলের সঙ্গে কথা বলতে চাই। আমরা যে আন্তরিক, তা বোঝাতেই আমরা এখানে (গিলানির বাড়ি) এসেছি।’’ সীতারাম বলেন, ‘‘হুরিয়তনেতা-সহ উপত্যকার সবপক্ষের কাছেই আমরা পৌঁছতে চাই।’’
জেকেএলএফ নেতা ইয়াসিন মালিকের সঙ্গে দেখা করতে হুমহামার বিএসএফ শিবিরেও যান সীতারামেরা। সেখানে আটক ইয়াসিন তাঁদের সঙ্গে দেখা করলেও উপত্যকার পরিস্থিতি নিয়ে কোনও কথা বলেননি। এই বিচ্ছিন্নতাবাদী নেতা জানিয়েছেন, তিনি দিল্লি গিয়ে তাঁদের (সীতারাম, শরদ) সঙ্গে কথা বলবেন। হুরিয়তের প্রাক্তন চেয়ারম্যান আবদুল গনি বাটও ওই চার বিরোধী সাংসদকে ফিরিয়ে দেন। তিনি বলেন, ‘‘এই চেষ্টা ব্যর্থই হবে। ভারত এবং পাকিস্তান আলোচনা না করলে কাশ্মীর সমস্যার সমাধান হবে না।’’ তবে এআইএমআইএম নেতা আসাদুদ্দিন ওয়াইসি, শরদ এবং সীতারামদের সঙ্গে দেখা করেছেন হুরিয়ত নেতা মিরওয়াইজ উমর ফারুক। তবে তাঁদের মধ্যে শুধু শুভেচ্ছা বিনিময়ই হয়েছে।